## Turisme Comunitat Valenciana avança cap a la sostenibilitat en el sector hoteler amb el llançament de la segona ‘habitació intel·ligent’

*** En este projecte, inaugurat pel secretari autonòmic de Turisme en el Caro Hotel de València, han participat més de 20 empreses tecnològiques, el 40 % de les quals són valencianes
* Subratlla que “la Comunitat Valenciana, amb este innovador projecte, torna a consolidar-se com un referent en innovació i sostenibilitat dins del sector turístic”**

Turisme Comunitat Valenciana, mitjançant l’Institut Valencià de Tecnologies Turístiques (Invat·tur) i l’Institut Tecnològic Hoteler (ITH), i amb la col·laboració de Visit València i HOSBEC, avança cap a la sostenibilitat de la indústria hotelera amb el suport al llançament de la segona ‘habitació intel·ligent’, ITH TechYRoom 2.0.

Es tracta d’un innovador projecte que es va implantar de manera pionera a Benidorm el mes de desembre passat, i ara s’ha fet realitat a València, consolidant el compromís del sector hoteler amb la digitalització, la sostenibilitat i la millora de l’experiència del client.

El secretari autonòmic de Turisme, José Manuel Camarero, ha inaugurat el projecte este dilluns, juntament amb el president de l’Institut Tecnològic Hoteler (ITH) i vicepresident d’HOSBEC, Javier García Cuenca; el director gerent de Visit València, Tono Franco, i, per part de Caro Hotel-Palacio Marqués de Caro, a on s’ha incorporat esta TechYRoom 2.0, Santiago Máñez.

Durant l’acte d’inauguració, el secretari autonòmic ha destacat que “este projecte no només reafirma el lideratge de la Comunitat Valenciana en innovació turística, sinó que també demostra que la sostenibilitat és una inversió escalable que no depén de la grandària de les empreses, sinó del seu compromís amb un turisme més responsable”.

A més, ha subratllat que “més de 20 empreses tecnològiques, de les quals el 40 % són valencianes, han implementat les seues solucions en la TechYRoom 2.0, la qual cosa consolida la Comunitat Valenciana com un referent en la innovació i la sostenibilitat dins del sector turístic”.

Segons ha especificat José Manuel Camarero, la participació d’empreses de la Comunitat en esta TechYRoom 2.0 ha crescut un 23 % respecte a la 1.0. “La tecnologia valenciana, fabricada ací, té una gran oportunitat en el nostre sector turístic, i així ho estem visibilitzant amb este projecte”, ha afegit.

Camarero ha remarcat que “en la Comunitat Valenciana no volem turisme a qualsevol preu, sinó el millor turisme, el més responsable, sostenible i intel·ligent, el que dona valor afegit a la nostra societat i a la nostra economia, i el que millora el nostre benestar i la nostra competitivitat”, i ha afirmat que “este projecte és un clar exemple que eixe futur és possible”.

El projecte TechYRoom 2.0 és fruit d’un conveni impulsat per la Conselleria d’Innovació, Indústria, Comerç i Turisme que dirigix Marián Cano, per mitjà de l’Invat·tur i l’Institut Tecnològic Hoteler (ITH), dotat amb 50.000 euros.

**ITH TechYroom 2.0: de l’habitació a l’ecosistema hoteler**

La ITH TechYroom és una iniciativa pionera de l’Institut Tecnològic Hoteler que acosta la innovació tecnològica al sector hoteler mitjançant *showrooms* reals. La primera edició, ITH TechYroom 1.0, es va centrar en la integració de solucions tecnològiques avançades dins d’una habitació d’hotel per a millorar l’experiència de l’hoste i l’eficiència operativa. Ara, amb ITH TechYroom 2.0, el projecte evoluciona per a abastar tot l’ecosistema hoteler, incloent zones comunes, àrees d’empleats i processos operatius, alineant-se amb els objectius de sostenibilitat i innovació.

Este espai es convertix en un laboratori viu a on les empreses tecnològiques i els hotelers poden provar, experimentar i escalar solucions innovadores que optimitzen l’eficiència energètica, l’operativa diària i l’experiència del client, seguint els objectius del programa ITH SaveHotel ‘Model ITH de sostenibilitat turística i plans de millora’, subvencionat per la Secretaria d’Estat de Turisme.

Fecha: 07/04/2025